Copiii au dreptul de a participa la proteste, dacă sunt pașnice, nu le afectează educația și nu sunt expuși la riscuri, a precizat organizația Unicef. Poziția Unicef vine în contextul în care, în ultimele zile, Autoritatea pentru Protecția Copilului a transmis că părinții nu trebuie să le pună viața în pericol copiilor, mergând cu ei la proteste, iar ministrul Muncii i-a catalogat drept iresponsabili pe cei care au participat la manifestații cu micuții.

”UNICEF a citat Convenția ONU cu privire la drepturile copilului și, în particular, articolul 12 (dreptul de a-și exprima liber opiniile), articolul 13 (dreptul la libertate de exprimare) și articolul 15 (drepturile copilului la libertatea de asociere și de participare la manifestații pașnice): participarea este un drept dacă demonstrațiile sunt pașnice, nu afectează educația copiilor, iar aceștia nu sunt expuși la riscuri. În toate țările, UNICEF colaborează cu parteneri pentru a facilita accesul la informații, activități și platforme relevante și potrivite vârstei care îi încurajează pe adolescenți să contribuie cu opiniile lor la procesul de luare a deciziilor de la nivel local și național”, precizează organizația.

De la izbucnirea protestelor în toată țara, 29 de sesizări au fost înregistrate la direcțiile pentru protecția copilului privind părinții care și-au adus copiii la manifestații. O plângere asumată public a fost depusă pe numele liderului USR, Nicușor Dan, de către Alexandru Bajdechi, un student care este președintele Federației Tinerilor din Constanța.

Citește și: FOTO: Reacția manifestanților #REZIST în fața amenzilor cu care sunt amenințați dacă își iau copiii la proteste

Protecția Copilului a susținut, în două comunicate publice, că părinții nu ar trebui să-și expună copiii pericolelor pe care ei și le asumă în numele libertății de exprimare. Și ministrul Muncii, Lia Olguța Vasilescu, a spus că părinții riscă amenzi între 5.000 lei și 10.000 lei.

Citește și: Autoritatea pentru Protecția Copilului le atrage atenția părinților că nu trebuie să-și expună copiii pericolelor, mergând cu ei la proteste. Totuși, Convenția Drepturilor Copilului stipulează că micuții pot participa la proteste pașnice

”Există Legea 272/2004, care prevede foarte clar că părinții nu au voie să își ia copiii la mitinguri, să-i expună. Deci, dacă au ieșit în stradă pentru respectarea legii, ar trebui să știe și ei că există o lege care le interzice să își ia copiii acolo. (...) Nu îi amendează Olguța, ci poliția, iar amenzile sunt între 5.000 lei și 10.000 lei. Iar legea este foarte clară. Citiți Legea 272/2004 și veți vedea acolo că se precizează foarte clar că părinții nu au voie să își expună copiii la mitinguri”, a declarat, miercuri, Lia Olguța Vasilescu.

În replică, manifestanții au anunțat un nou marș al părinților cu copii, duminică, intitulat ”#Cea Mai Mare Lectie Deschisa Despre Civism”.

Citește și: Părinții și copiii vor ieși din nou în stradă, duminică, indignați de criticile aduse de ministrul Muncii, Lia Olguța Vasilescu

Situația copiilor în România, problematică

Numărul cazurilor de copii bătuți în familie a crescut cu 50 la sută în ultimul an, arată un raport al asociației Telefonul Copilului, iar aproximativ 10.000 de copii ajung, anual, în evidențele Protecției Copilului, fiind bătuți, abuzați sau exploatați.

Jumătate din copiii români trăiesc în sărăcie sau prezintă risc de excluziune socială, arată raportul alternativ al asociației „Salvați -Copiii“, trimis Comitetului ONU pentru Drepturile Omului, anul acesta. Cifra este dublă față de media europeană (28 la sută față de 52,2 la sută). În ceea ce privește accesul la educație, sunt 366.000 de copii care nu merg la școală, iar rata părăsirii timpurii a școlii a crescut cu două procente în anul școlar -2014-2015 (de la 17,3 la sută la 19,1 la sută).

De asemenea, 22 la sută din copiii romi nu merg la școală. În ceea ce privește situațiile de violență în școli, 73 la sută din copiii români sunt martori sau au fost implicați într-o situație de bullying. Trei din zece copii au fost amenințați cu bătaia de către colegii lor, iar unul din patru copii a fost umilit în fața celorlalți.

Citește și:

Raport: Moldovenii, locul I la bătut copiii. Mărturiile șocante ale celor care sună la Telefonul Copilului: Tata mă bate în fiecare zi și mă dă afară din casă. O voce îmi spune să mă tai